b'\n_START_ARTICLE_\nEspoon Koho\n_START_PARAGRAPH_\nEspoon Koho on Espoon Matinkyl\xc3\xa4ss\xc3\xa4 osoitteessa Pyyntitie 1 sijaitseva tornitalo. Rakennus sijaitsee Ison Omenan ja L\xc3\xa4nsimetron l\xc3\xa4ntisen p\xc3\xa4\xc3\xa4teaseman l\xc3\xa4heisyydess\xc3\xa4. Rakennuksen korkeus on noin 60 metri\xc3\xa4 ja siin\xc3\xa4 on 19 kerrosta, joista 16 on asuink\xc3\xa4yt\xc3\xb6ss\xc3\xa4. Rakennus valmistui joulukuussa 2018.\n_START_SECTION_\nRakennuksen tiedot\n_START_PARAGRAPH_\nTornitalon on rakentanut Skanska Talonrakennus Oy ja sen p\xc3\xa4\xc3\xa4suunnittelija on Arkkitehtitoimisto Petri Rouhiainen Oy. Talossa on asuntoja yhteens\xc3\xa4 134, yksi\xc3\xb6ist\xc3\xa4 neli\xc3\xb6ihin, pinta-alaltaan 30,5\xe2\x80\x93108 m\xc2\xb2. Katutasossa on kaksi liikehuoneistoa. Kahdessa alimmassa kerroksessa on muun muassa varastotiloja ja ylimm\xc3\xa4ss\xc3\xa4 kerroksessa yhteiset sauna- ja kerhotilat. Korttelin pihakannen alla sijaitsee kahdessa tasossa oleva autohalli.\n_START_SECTION_\nTontti ja asemakaava\n_START_PARAGRAPH_\nKoho sijaitsee korttelissa 23312. Se jakaa tontin yhdess\xc3\xa4 kahden muun taloyhti\xc3\xb6n (As Oy Espoon Perho ja As Oy Espoon Popper) kanssa, joiden kanssa sill\xc3\xa4 on yhteinen hallinnanjakosopimus. Ennen rakennuslupaa tontilla oli voimassa Tiistil\xc3\xa4-niminen, vuonna 1977 vahvistettu asemakaava, jonka mukaan se oli osoitettu ty\xc3\xb6paikkakorttelialueeksi. Kaavamuutoksesta alueen muuttamiseksi asuink\xc3\xa4ytt\xc3\xb6\xc3\xb6n p\xc3\xa4\xc3\xa4tettiin Espoon valtuustossa vuonna 2015. Viel\xc3\xa4 t\xc3\xa4ll\xc3\xb6in tontilla oli 1980-luvulla rakennettu pienteollisuusrakennus, joka purettiin kes\xc3\xa4ll\xc3\xa4 2016. Kohon rakennusty\xc3\xb6t aloitettiin t\xc3\xa4m\xc3\xa4n j\xc3\xa4lkeen._NEWLINE_Tontin koillisnurkassa on Pyyntiaukio, josta on p\xc3\xa4\xc3\xa4sy Kohon katutason liikehuoneistoihin.'